### NN 75/2022 (1.7.2022.), Odluka o naknadi za razvoj trgovačkog društva VG Vodoopskrba d.o.o. za vodoopskrbu i odvodnju, Velika Gorica

VG Vodoopskrba d.o.o. za vodoopskrbu i ovodnju

1112

Na temelju članka 23. Zakona o vodnim uslugama (»Narodne novine«, br. 66/19), članka 52. do 58. Zakona o financiranju vodnog gospodarstva (»Narodne novine«, br. 153/09, 90/11, 56/13, 154/14, 119/15, 120/16, 127/17 i 66/19) Skupština trgovačkog društva VG Vodoopskrba d.o.o. na 4. sjednici održanoj 28. lipnja 2022. godine donosi

ODLUKU

O NAKNADI ZA RAZVOJ

I. OPĆE ODREDBE

Članak 1.

Ovom Odlukom o naknadi za razvoj na području grada Velike Gorice utvrđuje se obveza plaćanja naknade za razvoj, način obračuna, visina i obveznici plaćanja naknade za razvoj, korištenje prikupljenih sredstava te nadzor nad obračunom i naplatom i korištenjem sredstava prikupljenih iz naknade za razvoj na području grada Velike Gorice.

Ova Odluka o naknadi za razvoj donosi se za razdoblje važenja plana gradnje komunalnih vodnih građevina.

II. OBVEZA PLAĆANJA I NAČIN OBRAČUNA NAKNADE ZA RAZVOJ

Članak 2.

Obveznik plaćanja naknade za razvoj je obveznik plaćanja cijene vodne usluge uz koju se obračunava naknada za razvoj.

Osnovica naknade za razvoj je jedinica mjere isporučene vodne usluge, odnosno jedan kubni metar isporučene vodne (1 m3).

Članak 3.

Obračun i naplata naknade za razvoj u interesu je jedinica lokalne samouprave (u daljnjem tekstu: JLS) na vodoopskrbnom području, odnosno aglomeraciji u nadležnosti Isporučitelja.

Područje nadležnosti javnog isporučitelja vodnih usluga t.d. VG Vodoopskrba d.o.o. (u daljnjem tekstu: Isporučitelj) obuhvaća područje grada Velike Gorice.

Članak 4.

Naknada za razvoj obračunava se putem računa za vodne usluge i iskazuje se kao zasebna stavka na računu.

Račun za isporučenu vodnu uslugu iz stavka 1. ovog članka ispostavlja Isporučitelj.

Iznos naknade za razvoj ne podliježe obvezi plaćanja poreza na dodanu vrijednost.

Ukupan iznos naknade za razvoj koju je obveznik dužan platiti predstavlja umnožak količine isporučene vodne usluge i iznosa naknade iz članka 5. ove Odluke.

III. VISINA NAKNADE ZA RAZVOJ

Članak 5.

Naknada za razvoj iznosi 2,50 kn/m3 za sve korisnike vodnih usluga na području grada Velike Gorice.

Članak 6.

Način i rokovi uplate naknade za razvoj određuju se Odlukom o cijeni vodnih usluga koju donosi Isporučitelj.

IV. KORIŠTENJE NAKNADE ZA RAZVOJ

Članak 7.

Sredstva naknade za razvoj koriste se za financiranje gradnje komunalnih vodnih građevina na području grada Velike Gorice, odnosno za:

– izradu projektne i ostale pripremne dokumentacije te izradu studijskih analiza,

– provedbe postupka otkupa i izvlaštenja te drugog rješavanja imovinsko-pravnih odnosa potrebnih za gradnju komunalno vodnih građevina, te radi zaštite izvorišta u zonama sanitarne zaštite,

– rekonstrukciju, odnosno gradnju komunalnih vodnih građevina,

– stručni nadzor nad rekonstrukcijom, odnosno gradnjom komunalnih vodnih građevina,

– otplatu zajmova i kredita za gradnju komunalnih vodnih građevina,

– ostala ulaganja u izgradnju komunalnih vodnih građevina.

Naknada za razvoj je prihod Isporučitelja.

V. NADZOR NAD OBRAČUNOM I NAPLATOM I KORIŠTENJEM SREDSTAVA PRIKUPLJENIH IZ NAKNADE ZA RAZVOJ

Članak 8.

Isporučitelj je u obvezi prikupljena sredstva naknade za razvoj evidentirati u svojim poslovnim knjigama na posebnom kontu te dostaviti predstavničkom tijelu JLS-e polugodišnje izvještaje o obračunatim, prikupljenim i utrošenim sredstvima naknade za razvoj.

VI. PRIJELAZNE I ZAVRŠNE ODREDBE

Članak 9.

Ova Odluka stupa na snagu osmoga dana od dana donošenja, objavit će se u »Narodnim novinama« i na mrežnim stranicama Isporučitelja te dostaviti Vijeću za vodne usluge u roku od pet dana od dana donošenja, a primjenjivat će se od 7. srpnja 2022. godine.

Danom primjene ove Odluke, prestaju vrijediti sljedeće odluke:

1. Odluka o obračunu i naplati naknade za razvoj na području Grada Velike Gorice (Službeni glasnik Grada Velike Gorice br. 3/2011)

2. Odluka o izmjeni odluke o obračunu i naplati naknade za razvoj na području Grada Velike Gorice (Službeni glasnik Grada Velike Gorice br. 7/2014)

3. Odluka o izmjeni odluke o obračunu i naplati naknade za razvoj na području Grada Velike Gorice (Službeni glasnik Grada Velike Gorice br. 7/2015)

Urbroj: V-4913-22

Velika Gorica, 28. lipnja 2022.

Za Skupštinu Društva
 Krešimir Ačkar, mag. theol., v. r.